Eltir sturlaðan vin sinn – ný Johnson mynd fær söguþráð 4. maí 2017 21:19 Vinsælasti og launahæsti leikari vorra tíma , Dwayne Johnson , er nú mættur á tökustað næstu myndar sinnar , Rampage , en myndin verður tekin upp í Atlanta í Bandaríkjunum . Frumsýning er áætluð 20. apríl árið 2018 . Þetta er þriðja myndin sem Johnson , eða The Rock eins og hann er stundum kallaður , gerir með leikstjóranum og framleiðandanum Brad Peyton og meðframleiðandanum Beau Flynn . Síðasta mynd þeirra var jarðskjálftatryllirinn San Andreas . Nýlega birtist myndin hér að ofan , sem var fyrsta myndin af tökustað , og sýnir Johnson og leikarann sem leikur apann George . Nú er hinsvegar búið að birta opinberan söguþráð , en þar koma áhugaverðar upplýsingar fram um persónu Johnson í myndinni , Davis Okoye . Lestu söguþráðinn hér fyrir neðan : „ Prímatafræðingurinn Davis Okoye , sem er maður sem heldur fólki alltaf í ákveðinni fjarlægð frá sér , binst silfurbaks-górillunni George traustum böndum , en Okoye hefur fóstrað George frá fæðingu . En þegar róttæk tilraun fer úrskeiðis þá breytist apinn í brjálað skrímsli . Til að bæta gráu ofaná svart , þá uppgötvast að til eru fleiri apar sem svipað er ástatt um . Á sama tíma og þessir sturluðu apar æða um Bandaríkin , og eyða öllu sem á vegi þeirra verður , þá slæst Okoye í lið með erfðafræðingi sem má muna sinn fífil fegurri , til að reyna að finna móteitur . Nú þarf hann að berjast gegn faraldrinum , koma í veg fyrir alheims ringulreið , og bjarga skrímslinu , sem var eitt sinn vinur hans . “ Aðrir helstu leikarar eru Óskarstilnefnda leikkonan Naomie Harris ( Moonlight ) , Malin Akerman ( sjónvarpsþættirnir Billions ) , Jake Lacy ( sjónvarpsþættirnir Girls ) , Joe Manganiello ( sjónvarpsþættirnir True Blood ) og Jeffrey Dean Morgan ( sjónvarpsþættirnir The Walking Dead ) ; ásamt P.J. Byrne ( The Wolf of Wall Street ) , Marley Shelton ( Solace ) , Breanne Hill ( San Andreas ) , Jack Quaid ( The Hunger Games : Catching Fire ) , og Matt Gerald ( sjónvarpsþættirnir Daredevil ) . Handrit skrifa þeir Ryan Engle og Adam Sztykiel , eftir sögu Ryan Engle , sem byggð er á tölvuleiknum Rampage .